Burgemeester verdedig aankoop van 30 motorsMpho Khunou. Foto: ANA. Mpho Khunou, die burgemeester van Rustenburg, het Maandag gesê die aankoop van 30 nuwe motors vir die Rustenburg-munisipaliteit is koste-effektief en in die beste belang van dienslewering. Hy het Maandag by die simboliese oorhandiging van die motors by die burgersentrum in Rustenburg gesê die munisipaliteit sal Dinsdag nóg 50 motors bestel aangesien dié slegs die eerste aflewering is. “Daar was baie praatjies in Rustenburg oor die huur van motors. Met dié oorhandiging sluit ons nou daardie hoofstuk van voertuighuur af. Daar is baie redes waarom ons onsself in dié posisie bevind, maar hopelik beweeg ons vooruit.” Khunou beweer dat die ou motors dikwels herstelwerk benodig het. Dié voertuie sal deur die water-en-sanitasie-departement van die munisipaliteit gebruik word terwyl twee motors vir die departement van openbare veiligheid geallokeer is. Werkers van water en sanitasie het verlede jaar gestaak en geëis dat munisipaliteitsmotors aan hulle voorsien word. Hulle het geweier om die gehuurde motors te gebruik. Die werkers het beweer die huur van dié motors het die voorwaardes van hul indiensneming oortree en daar was bedrog betrokke by die huur van die motors. Hulle het aangevoer die munisipaliteit sal geld bespaar indien die munisipaliteit sy eie voertuie herstel, eerder as om voertuie te huur.